32012D0188
L 101/18
SLUŽBENI LIST EUROPSKE UNIJE
PROVEDBENA ODLUKA KOMISIJE
od 4. travnja 2012.
kojom se države članice ovlašćuju donijeti određena odstupanja na temelju Direktive 2008/68/EZ Europskog parlamenta i Vijeća o kopnenom prijevozu opasnih tvari
(priopćena pod brojem dokumenta C(2012) 2166)
(2012/188/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/68/EZ Europskog parlamenta i Vijeća od 24. rujna 2008. o kopnenom prijevozu opasnih tvari (1), a posebno njezin članak 6. stavke 2. i 4.,
budući da:
(1)
Prilog I. odjeljak I.3., Prilog II. odjeljak II.3. i Prilog III. odjeljak III.3. Direktive 2008/68/EZ sadrži popise nacionalnih odstupanja, omogućujući da se uzmu u obzir posebne nacionalne okolnosti. Navedene popise treba ažurirati kako bi uključivali nova nacionalna odstupanja.
(2)
Radi jasnoće, prikladno je u cijelosti zamijeniti navedene odjeljke.
(3)
Direktivu 2008/68/EZ treba stoga na odgovarajući način izmijeniti.
(4)
Mjere predviđene ovom Odlukom u skladu su s mišljenjem Odbora za prijevoz opasnih tvari uspostavljenog Direktivom 2008/68/EZ,
DONIJELA JE OVU ODLUKU:
Članak 1.
Države članice navedene u Prilogu ovoj Odluci ovlaštene su provoditi u njoj utvrđena odstupanja u vezi s prijevozom opasnih tvari na njihovu državnom području.
Navedena odstupanja primjenjuju se bez diskriminacije.
Članak 2.
Prilog I. odjeljak I.3., Prilog II. odjeljak II.3. i Prilog III. odjeljak III.3. Direktive 2008/68/EZ mijenjaju se u skladu s Prilogom ovoj Odluci.
Članak 3.
Ova je Odluka upućena državama članicama.
Sastavljeno u Bruxellesu 4. travnja 2012.